Norsk utsending utsetter møte med Tamiltigrene
Hanssen-Bauer skulle etter planen ha reist til LTTEs hovedkvarter i byen Kilinochchi mandag. Men fordi regjeringen på Sri Lanka har bedt ham om å avlyse møtet, ble planene endret. - Vi er blitt bedt om ikke å besøke LTTE inntil regjeringen har avholdt et regjeringsmøte, sier talsmann ved den norske ambassaden i Colombo, Erik Nürnberg, til flere srilankiske aviser. Regjeringsmøtet skal holdes onsdag. Da skal myndighetenes forhold til Tamiltigrene tas opp til vurdering. - Inntil da vil vi ikke at Norge har noen som helst kontakt med dem, opplyste regjeringens talsmann, Palitha Kohona, til nyhetsbyrået AFP søndag. Norge har til nå vært tilrettelegger for fredsprosessen som i 2002 førte til våpenhvile. Men de siste månedene har Norges forsøk på å arrangere fredssamtaler ikke ført fram, samtidig som situasjonen på øya er i ferd med å utvikle seg til full borgerkrig. Forrige uke reiste LTTE-geriljaens leder Velupillai Prabhakaran på nytt kravet om en selvstendig stat, og han kan med det ha gitt fredsprosessen nådestøtet. (©NTB)
Norges fredsutsending Jon Hanssen-Bauer utsatte mandag et planlagt møte med Tamiltigrene (LTTE), ifølge lokale medier.